Brief in bottel ná 108 jaar gevind – vrou kry beloningDie poskaart. Foto: Marine Biological Association ’n Duitse vrou het waarskynlik die oudste brief nog in ’n bottel gevind. Die vrou het op ’n eiland langs die Duitse kus ’n bottel opgetel wat 108 jaar gelede in Engeland in die see gegooi is. Boonop is sy nou op ’n sjieling ter beloning geregtig. Die bottel is as deel van ’n eksperiment deur ’n marinebioloog, George Parker Bidder, met ’n poskaart daarin wat na hom teruggepos moes word, in 1906 by Plymouth in Engeland in die see gegooi. Dit was deel van ’n groot getal soortgelyke bottels wat hy van 1904 tot 1906 in die see gegooi het om vas te stel hoe die seestrome werk. Om mense aan te moedig om die poskaart aan hom terug te pos, het hy ’n sjieling as beloning aangebied. Op die Duitse vrou, Marianne Winkler, wag daar inderdaad ’n sjieling. Bidder self leef lankal nie meer nie, maar die Marine Biological Association in Plymouth, waarvan hy lank die voorsitter was, het op eBay ’n sjieling opgespoor. Winkler, ’n afgetrede poskantoorwerker, gaan nou haar beloning kry. Bron: Christian Science Monitor